Caixaimpulse elixe un proxecto galego para crear vacinas bacterianas - GCiencia
Germán Bou e o seu equipo da Fundación Novoa Santos.
Caixaimpulse elixe un proxecto galego para crear vacinas bacterianas
A Obra Social la Caixa e Caixa Capital Risc financiarán esta investigación dirixida polo coruñés Germán Bou, da Fundación Novoa Santos
Un proxecto de biotecnoloxía da Fundación Profesor Novoa Santos, liderado polo investigador coruñés Germán Bou Arévalo, foi seleccionado pola Obra Social la Caixa e Caixa Capital Risc dentro do seu programa CaixaImpulse.
O proxecto da Fundación Novoa Santos -unha plataforma tecnolóxica para o deseño de vacúas bacterianas coas que tratar as infeccións, especialmente as causadas por microorganismos multirresistentes– é o segundo seleccionado dentro deste programa. Na súa edición anterior o Grupo de Oncoloxía Médica Transaccional do Complexo Hospitalario Universitario de Santiago (Chus) traballou nun kit de diagnóstico de gran sensibilidade para a predición do cancro colorrectal metastásico.
CaixaImpulse é o primeiro programa integral en España para a creación de empresas biotecnolóxicas, e ten como obxectivo impulsar a transformación do coñecemento científico en empresas e produtos do campo das ciencias da vida e da saúde que xeren valor na sociedade.
Caixaimpulse é o primeiro programa integral para crear empresas biotecnolóxicas
Jordi Portabella, director da área de Investigación e Coñecemento da Fundación Bancaria la Caixa, e Carlos Trenchs, director xeral de Caixa Capital Risc, presentaron os 20 proxectos seleccionados na segunda convocatoria do programa CaixaImpulse.
O programa CaixaImpulse seleccionou 20 iniciativas entre as 73 presentadas por distintos centros de investigación, hospitais e universidades. Os proxectos pertencen a diferentes comunidades do Estado: Andalucía (1), Cataluña (16), Galicia (1), Navarra (1) e Valencia (1). Todas as propostas enmárcanse nos ámbitos das ciencias da vida e as ciencias médicas e da saúde, e queren achegar innovacións e produtos para tratar patoloxías como a fibrosis quística, o cancro endometrial, lesións de xeonllo, a leucemia, infeccións multirresistentes, etc.
Temas: Caixabank, CaixaImpulse, Fundación Novoa Santos, Germán Bou, La Caixa